,



ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

 Αθήνα, 5 Δεκεμβρίου 2024

**Λίνα Μενδώνη: Η κλιματική αλλαγή επιβάλλει την περαιτέρω θωράκιση των αρχαιολογικών χώρων**

Μνημόνιο Συνεργασίας μεταξύ του Υπουργείου Πολιτισμού και του Κοινωφελούς Ιδρύματος Αθανάσιος Κ. Λασκαρίδης

Μνημόνιο Συνεργασίας μεταξύ του Υπουργείου Πολιτισμού και του Κοινωφελούς Ιδρύματος Αθανάσιος Κ. Λασκαρίδης, υπέγραψαν η Υπουργός Πολιτισμού Λίνα Μενδώνη και η Πρόεδρος του Ιδρύματος Εύη Λαζού Λασκαρίδη, μετά το πέρας της Ημερίδας Cyclone Project- Νέο πρόγραμμα καθαρισμού αρχαιολογικών χώρων, που πραγματοποιήθηκε στην Εθνική Πινακοθήκη παρουσία του Υπουργού Κλιματικής Κρίσης και Πολιτικής Προστασίας Βασίλη Κικίλια.

Σκοπός του Μνημονίου είναι η προστασία και ανάδειξη της πολιτιστικής κληρονομιάς, η προστασία των μνημείων από την κλιματική αλλαγή, η προστασία του φυσικού περιβάλλοντος, η ενίσχυση της περιβαλλοντικής συνείδησης, η ενίσχυση του εθελοντισμού και της ενεργούς συμμετοχής στα κοινά, δημιουργώντας μία νέα πολιτισμική κουλτούρα, η διενέργεια δράσεων για την αποφυγή της ρύπανσης σε σημαντικούς χώρους και σε μνημεία, η ενημέρωση και ευαισθητοποίηση για ζητήματα που αφορούν στον πολιτισμό και στο περιβάλλον.

Η Υπουργός Πολιτισμού Λίνα Μενδώνη, δήλωσε:

«Η πραγματικότητα που διαμορφώνεται στο πλαίσιο της  κλιματικής κρίσης επιβάλει την ανάγκη ταχύτερης προσαρμογής στις νέες συνθήκες με τον πιο ολιστικό τρόπο. Σήμερα, εστιάζουμε στην περαιτέρω θωράκιση περισσότερων αρχαιολογικών χώρων, λαμβάνοντας υπόψη τόσο τα νέα δεδομένα,​ όσο και τις καλές πρακτικές που έχουν αναπτυχθεί μέχρι σήμερα, με προτεραιότητα την ενίσχυση και βελτίωση των θεσμικών μας εργαλείων, των υποδομών πυροπροστασίας  και του επιχειρησιακού μας σχεδιασμού. Σε αυτή την προσπάθεια ήταν και παραμένει καθοριστική η συμβολή του Ιδρύματος Αθανάσιου Κ. Λασκαρίδη με την Πρόεδρο του οποίου, Εύη Λαζού Λασκαρίδη, υπογράψαμε σήμερα το μνημόνιο συνεργασίας για ένα τριετές πρόγραμμα καθαρισμών στο πλαίσιο της οργάνωσης και της λογικής του προγράμματος «Κυκλώνας». Το Cyclone Project έρχεται να καλύψει περιοχές εκτός των αρχαιολογικών χώρων- επαρχιακούς δρόμους, λίμνες, ποτάμια- περιοχές έξω από τις συνήθεις, που καθαρίζονται από τους τοπικούς φορείς. Ήδη, από την άνοιξη του 2024, το πρόγραμμα υλοποιείται στην περιοχή της Αργολίδας. Με το Μνημόνιο Συνεργασίας το πρόγραμμα επεκτείνεται στη διενέργεια καθαρισμών σε περιοχές ιδιαίτερης ιστορικής, πολιτιστικής και περιβαλλοντικής αξίας στις Περιφερειακές Ενότητες Φωκίδας, Ηλείας, Μεσσηνίας, Λακωνίας και Αργολίδας. Η δράση του Ιδρύματος έρχεται να προστεθεί σε πολλές δράσεις, ενέργειες, θεσμικές πρωτοβουλίες τις οποίες έχουμε αναπτύξει με τον Βασίλη Κικίλια και το Υπουργείο Κλιματικής Κρίσης και Πολιτικής Προστασίας -με το οποίο έχουμε ένα ουσιαστικό μνημόνιο συνεργασίας- τα τελευταία χρόνια για να προστατεύσουμε τους αρχαιολογικούς χώρους και τα μνημεία μας από τις φωτιές, αλλά και τις πλημμύρες».

Ο Υπουργός Πολιτικής Προστασίας και Κλιματικής Κρίσης Βασίλης Κικίλιας, δήλωσε:

«Τα μνημεία μας και οι αρχαιολογικοί χώροι κινδυνεύουν από την κλιματική κρίση. Είναι πολύ σημαντική η δουλειά του Ιδρύματος Αθ. Λασκαρίδη, το οποίο εργάζεται σιωπηλώς. Υπάρχουν τοπικές κοινωνίες που είναι περήφανες για αυτό, χωριά κωμοπόλεις που ζουν γύρω από αυτά τα μνημεία, η αίσθηση της ασφάλειας όταν καθαρίζεται ο περιμετρικός χώρος. Δίνεται η δυνατότητα στους κατοίκους των περιοχών, στα παιδιά μας, αλλά και στα εκατομμύρια τουριστών που επισκέπτονται τη χώρα μας να εκπαιδευτούν για την πολιτιστική κληρονομιά της Ελλάδας. Η πρωτοβουλία αυτή είναι πολύ σημαντική, είναι ξεχωριστή. Θα συνεχίσω να είμαι συνοδοιπόρος στην προσπάθεια αυτή. Για μία ακόμη φορά, συγχαρητήρια στο Ίδρυμα και σε όσους όσοι συμμετείχαν. Τα πράγματα θα είναι δύσκολα με την κλιματική κρίση και οφείλουμε να εκπαιδεύσουμε τα παιδιά μας, τις επόμενες γενιές, να οργανώσουμε συστήματα που θα μας κάνουν πιο ανθεκτικούς και να βοηθήσουμε να προσαρμοστούν οι κοινωνίες μας και να ζουν με την κλιματική κρίση».

Η Πρόεδρος του Κοινωφελούς Ιδρύματος Αθανάσιος Κ. Λασκαρίδης Εύη Λαζού Λασκαρίδη, δήλωσε: «Το Cyclone Project ξεκίνησε από τη θέληση να μεταφέρουμε τη «μάχη» κατά της ρύπανσης από απορρίμματα και στη στεριά, αλλά και από τη γνώση που μας έδωσε η ναυαρχίδα των προγραμμάτων μας, το Typhoon Project. Ο «Τυφώνας», ένα πλοίο 72 μέτρων νορβηγικής κατασκευής, είναι το «όχημα» του προγράμματος που ταξιδεύει σε όλη την Ελλάδα, 365 μέρες τον χρόνο, καθαρίζοντας απρόσιτες ακτές. Tα δεδομένα από τους καθαρισμούς του στις ακτές, έδειξαν πως αρκετά απορρίμματα κατέληγαν στη θάλασσα από χερσαίες πηγές. Η δράση του «Κυκλώνα», όμως, διαφέρει από τα υπόλοιπα προγράμματα του Ιδρύματος. Συνδέει την προστασία της φύσης από απορρίμματα με τη διατήρηση της πολιτιστικής κληρονομιάς, αφού απορρυπαίνει ποτάμια, λίμνες, επαρχιακούς δρόμους και αρχαιολογικούς χώρους. Όταν ένας αρχαιολογικός χώρος περιβάλλεται από απορρίμματα ή υποβαθμίζεται από την ανθρώπινη αμέλεια, η βλάβη είναι διττή: πλήττεται η φυσική ομορφιά και η πολιτιστική μας ταυτότητα. Γι’ αυτό με τον «Κυκλώνα» επιδιώκουμε να προστατεύσουμε αυτή τη σύνδεση».

**Cyclone Project -Νέο πρόγραμμα καθαρισμού αρχαιολογικών χώρων**

Το “Cyclone Project”, είναι ένα νέο πρόγραμμα του Κοινωφελούς Ιδρύματος Αθανάσιος Κ. Λασκαρίδης που αφορά σε χερσαίους καθαρισμούς σε επαρχιακούς δρόμους, ποτάμια, λίμνες και αρχαιολογικούς χώρους. Ήδη, από την άνοιξη του 2024, το πρόγραμμα υλοποιείται στην περιοχή της Αργολίδας, όπου το  Ίδρυμα συνεργάζεται με την αρμόδια Εφορεία Αρχαιοτήτων για τον καθαρισμό των αρχαιολογικών χώρων και του περιβάλλοντα χώρου τους, με εξαιρετικά αποτελέσματα. Μέχρι σήμερα έχουν καθαριστεί 27 ρέματα και 15 αρχαιολογικοί χώροι μεταξύ των οποίων, η Ακρόπολη των Μυκηνών, ο αρχαίος πύργος στη θέση Λιμικό, ο αρχαίος ναός Ενυάλιου Άρη κ.α. Η ομάδα του Κυκλώνα έχει συμπληρώσει 167 ημέρες δράσης και 23.000 ώρες εργασίες, ενώ έχει καταφέρει να απομακρύνει 518 τόνους απορριμμάτων και να συλλέξει περισσότερα από 684.000 τεμάχια σκουπιδιών. Σε όγκο, ο αριθμός αυτός αντιστοιχεί σε περισσότερα από 3.000 κυβικά μέτρα, δηλαδή μπορεί να γεμίσει 99 container. Τα απορρίμματα που έχουν απομακρυνθεί είναι κυρίως διάφορα πλαστικά και μεταλλικά οικοδομικά υλικά, νάιλον φύλλα, επεξεργασμένα κομμάτια ξύλου, αλλά πιο ογκώδη και αξιοπερίεργα, όπως καναπέδες, χαλιά, ηλεκτρικές συσκευές κ.α.

Στην ημερίδα μίλησαν για το πρόγραμμα «Κυκλώνας» η Εκτελεστική Διευθύντρια του Κοινωφελούς Ιδρύματος Αθανάσιος Κ. Λασκαρίδης, Πέγκυ Ξηροταγάρου, η Προϊσταμένη της Διεύθυνσης Προϊστορικών και Κλασικών Αρχαιοτήτων του ΥΠΠΟ, Έλενα Κουντούρη και η Προϊσταμένη της Εφορείας Αρχαιοτήτων Αργολίδας, Άλκηστις Παπαδημητρίου.